এস এম নাজমুল হক ইমন, বগুড়া জেলা প্রতিনিধিঃ বগুড়ার শেরপুরে জমিজমা বিরোধ নিয়ে সতীনের ছেলে কর্তৃক মা জাহানারা (৫০) ও মেয়ে সোরাইয়া(৭) কে গলাটিপে হত্যা করেছে বলে অভিযোগ উঠেছে। শনিবার গভীর রাতে উপজেলার শাহবন্দেগী ইউনিয়নের খোন্দকার টোলার মুন্সীপাড়া গ্রামে এই ঘটনা ঘটে। পুলিশ লাশ উদ্ধার করে মর্গে প্রেরণ করেছে। নিহতের ভাই খলিলুর রহমান জানান, খোন্দকার টোলার মুন্সীপাড়া  এলাকার সোলাইমান তার ১ম স্ত্রী মারা যাওয়ার পর ২য় স্ত্রী জাহানারাকে বিয়ে করে। বিয়ের দীর্ঘদিন পার হলেও জাহানারার কোন সন্তান ছিল না। এদিকে সোলাইমানের ১ম স্ত্রীর একটি ছেলে হয় জাহিদ হোসেন। ছেলের বিয়ের পর সোলাইমান তার সমস্ত সম্পত্তির অংশ ২য় স্ত্রী ও ১ম স্ত্রীর ছেলের নামে ভাগাভাগি করে দেয়। গত ৮বছর আগে সোলাইমানের মৃত্যুর পর জাহানারার কোন সন্তান না থাকায় সোরাইয়া নামের একটি কন্যা সন্তানকে লালন পালন করতে থাকে। সোরাইয়া খোন্দকার টোলা প্রাথমিক বিদ্যালয়ের ১ম শ্রেণীর ছাত্রী ছিল বলে জানাগেছে। এদিকে উক্ত বাড়ি এবং সম্পত্তির  অংশ সতীনের ছেলে জাহিদ ও তার স্ত্রী জেসমিন নিজের করে নেওয়ার জন্য জাহনারার সাথে বিবাদ চালিয়ে আসছিল। এরই জের ধরে শনিবার দুপুরে মা ও ছেলের সাথে কথাকাটাকাটি হয়। রোববার সকালে জানতে পারি আমার বোন ও তার পালিত কন্যা সোরাইয়াকে গলাটিপে হত্যা করেছে। এ ঘটনায় শেরপুর থানা ভারপ্রাপ্ত কর্মকর্তা আমিরুল ইসলাম ঘটনার সত্যতা স্বীকার করে জানান, মা ও মেয়েকে গলাটিপে হত্যা করা হয়েছে। তবে নিহতের ভাই জানান জমিজমা নিয়ে এ ঘটনা ঘটতে পারে।